Rybárka krátkozobá

Rybárka krátkozobá alebo rybár krátkozobý (lat. Gelochelidon nilotica) je druh z čeľade rybárovité. Hniezdi nesúvisle na celej planéte, v Európe najmä v oblasti Stredozemného mora. Vyskytuje sa na piesčitých ostrovoch a na mokradiach s nízkou vegetáciou. Podľa Medzinárodnej únie na ochranu prírody a prírodných zdrojov rybárka krátkozobá patrí medzi najmenej ohrozené druhy, trend celkovej populácie je klesajúci z dôvodu straty biotopov a ich degradácie v hlavnej oblasti jej rozšírenia. Európska populácia má stúpajúci trend.

Výskyt a stav na Slovensku 
Na Slovensku sa považuje za zriedkavého zatúlanca. Do konca roku 1999 bolo známych 7 pozorovaní. Aktuálne je rybárka krátkozobá pozorovaná skoro každý rok, najmä v mesiacoch májaugust, posledné potvrdené pozorovania boli v roku 2017, kedy začiatkom mája bol videný dospelý jedinec pri obci Jastrabie pri Michalovciach a uprostred augusta boli zaznamenané dva jedince na Vodnom diele Gabčíkovo pri Šamoríne.

Ochrana 
Je zákonom chránená, spoločenská hodnota je 1840 € (Vyhláška MŽP č. 24/2003 Z.z. v znení č. 492/2006 Z. z., 638/2007 Z. z., 579/2008 Z. z., 173/2011 Z. z., 158/2014 Z. z., účinnosť od 01.01.2015).

Referencie

Iné projekty

Externé odkazy 
 
 

Rybárovité
Vtáky na Slovensku
Najmenej ohrozené druhy